b'\n_START_ARTICLE_\nMestna avtobusna linija \xc5\xa1t. 1D (Ljubljana)\n_START_PARAGRAPH_\nMestna avtobusna linija \xc5\xa1tevilka 1D Mestni log \xe2\x80\x93 Dolgi most P+R je bila ena izmed avtobusnih linij javnega mestnega prometa v Ljubljani, ki je obratovala med 3. junijem 2010 in 28. februarjem 2011. Potekala je znotraj \xc4\x8detrtne skupnosti Vi\xc4\x8d, ki je vlo\xc5\xbeila pobudo za obratovanje linije, po jugozahodnem delu Ljubljane in je povezovala avtobusni obra\xc4\x8dali\xc5\xa1\xc4\x8di Mestni log in Dolgi most P+R, zato je imela zna\xc4\x8daj prestopne linije.\n_START_SECTION_\nZgodovina\n_START_PARAGRAPH_\nLinija je pri\xc4\x8dela z obratovanjem 3. junija 2010. Novo razvijajo\xc4\x8da se naselja ob Cesti dveh cesarjev, Cesti v Gorice in Cesti v Zgornji log dotedaj niso bila povezana s sistemom javnega prevoza. Po dobrem tednu obratovanja je bil njen obratovalni \xc4\x8das podalj\xc5\xa1an za eno uro, in sicer zjutraj s 6.00 na 5.00._NEWLINE_1. marca 2011 je linija zaradi nerentabilnosti prenehala z obratovanjem. V povpre\xc4\x8dju je avtobus na liniji prepeljal 30 potnikov dnevno ob zaslu\xc5\xbeku 24 evrov in stro\xc5\xa1kih obratovanja 500 evrov.'